Den ny landsholdslæge Søren Kaalund arbejder med en helt skadesfri landsholdstrup. Men opstår der større skader, skal de sendes hjem.

A-landsholdets læge hedder ikke Mogens Kreutzfeldt længere, som ellers nærmest var kendt som lidt af en institution. Den ny mand med forbindinger og sytråd hedder nu Søren Kaalund, og han kan med det samme mærke forskellen fra at være læge på et klubhold. - Den store forskel er, at de skal være raske, når de er her. Hvis de ikke er raske, skal de sendes hjem. I klubberne arbejder vi med dem hele tiden og i lang tid. Som landsholdslæge har du dem kort tid og skal sørge for, at de holder sig, siger Kaalund. Tidligere var Søren Kaalund ansat i 25 år i AaB, hvor det netop er blevet til det tredje danske mesterskab. Selv føler han, at alle har taget godt imod ham på landsholdet. - Det er et godt team at blive en del af. Jeg kommer jo lige fra guldfest, og det var fantastisk at opleve. Nu er jeg så tilbage i omgivelser, hvor man arbejder seriøst med tingene. Men jeg føler, at jeg er blevet taget godt imod, siger Søren Kaalund.